钦定古今图书集成/明伦汇编/家范典/第046卷 > 春秋四传 > 《晋侯杀其世子申生》
## 钦定古今图书集成/明伦汇编/家范典/第046卷 > 春秋四传 > 《晋侯杀其世子申生》

《春秋》僖公五年“春，晋侯杀其世子申生。”

《左传》：晋侯使以杀太子申生之故来告。初，晋侯使士
𫇭为二公子筑蒲与屈，不慎，寘薪焉。夷吾诉之，公使
让之。士𫇭稽首而对曰：“臣闻之：无丧而戚，忧必仇焉。
无戎而城，仇必保焉。寇仇之保，又何慎焉？守官废命
不敬，固仇之保不忠。失忠与敬，何以事君？《诗》云：‘怀德
惟宁，宗子惟城’。君其修德而固宗子，何城如之？三年”
将寻师焉。焉用慎退而赋曰：“狐裘尨茸，一国三公，吾
谁适从？”及难，公使寺人披伐蒲。重耳曰：“君父之命，不
校。”乃徇曰：“校者，吾仇也。”逾垣而走，披斩其袪，遂出奔
翟。

《公羊传》“曷为直称晋侯以杀？”杀世子母弟直称君者，
甚之也。

《穀梁传》：“目晋侯”，斥杀恶晋侯也。

胡传《公羊子》曰：“杀世子母弟，直称君者，甚之也。申生
进不能自明，退不能违难，爱父以姑息而陷之不义，
谗人得志，几至亡国，先儒以为大仁之贼也，而目晋
侯斥杀、专罪献公，何也？《春秋》端本清源之书也。内宠
并后，嬖子配适，乱之本也。骊姬宠奚齐、卓子嬖，乱本
成矣。尸此者其谁乎？是故目晋侯斥杀、专罪献公，使”
后世有欲紊妃妾之名，乱适庶之位，纵人欲，灭天理，
以败其家国，知所戒焉。以此防民，犹有以“尧母”名门，
使奸臣逆探其意，有危皇后太子之心，以成巫蛊之
祸者。

〈大全〉何氏曰：“甚恶杀亲亲也。”啖氏曰：“称晋侯，言申生之无罪也。”陈氏曰：“太子缢于新城，则其斥杀何？《春秋》之法，苟有谗而不见，则其君之罪也。”是故申生以骊姬之谮自杀，宋痤以伊戾之谮自杀，直称君杀而已矣。家氏曰：“献公残忍不君，溺于内嬖，所与朝夕潜图密虑，不过为树建庶孽之计耳。方东山皋落之伐，岂无他”人？乃以命冢嗣，狐突先友、梁馀子、先丹木之徒，固洞见公之肺肝，而劝太子为避祸之谋，不待归胙于君，人皆知其不免矣。张氏曰：“献公嬖宠庶孽，听谗如流，轻世适之重，忽社稷之计。申生既死，而公卒之复，奚齐亦被杀。徒设此心，两俱弃之，致晋乱二十馀年，兵败国破，所谓为人父而蒙首恶之名”者，此也。高氏曰：“诸侯世子皆誓于天子，不可专杀也。且父子人之大伦，非他人所得间者，今至于相杀，则人伦废矣。”况世子至亲，非其君自杀之，则无敢杀者。是故斥言晋侯，所以深罪其听谗而忍杀其子也。观《采苓》之诗，盖可见其好听谗矣。